Былатыан Ойуунускай. Тахсыбыт кинигэлэрэ.
Т. 1. Ырыа-хоһоон. — 224 с.
Т. 2. Кэпсээннэр. — 211 с.
Т. 3. Пьесалар. — 280 с.
Т. 4. Дьулуруйар Ньургун Боотур: Олоҥхо. 1, 2, 3-с ырыалара. — 315 с.
Т. 5. Эмиэ. 4, 5 ырыалара. — 288 с.
Т. 6. Эмиэ. 7, 9 ырыалара. — 312 с.
Т. 7. Ахтыылар, этиилэр, ыстатыйалар, кэпсээннэр. — 224 с.
Т. 1. Хоһооннор. Поэмалар. Тылбаастар. Драматическай айымньылар. — 440 с.
Т. 2. Кэпсээннэр, сэһэннэр, ахтыылар. Ыстатыйалар. Этиилэр. — 432 с.
Т. 1. Хоһооннор, тылбаастар, драмалар, поэмалар. — 335 с.
Т. 2. Кэпсээннэр, сэһэннэр, пьесалар. Ахтыы. — 448 с.
Т. 3. Якутский язык и пути его развития. — 480 с.
Тылбаастарын туһунан.
“Интернационал”
«Интернационал» тылын Эжен Потье суруйбута. Онтон Пьер Дегейтер ылланар матыыбын айбыта. Аан дойду үлэлээн иитиллээччилэрин гимнэрэ. Нууччалыы тылбааһын 1902 сыллаахха А. Я. Коц оҥорбута. Сити нууччалыы тиэкистэн сахалыы тылбаастанан ылламмыт ырыа буолар. 
Историк З. В. Гоголев этэринэн, бу тылбаас 1917 сыл кулун тутар ыйыгар оҥоһуллубут. Ол туоһутунан өссө Семен Андреевич Новгородов архыыбыттан булуллубут «Марсельеза» уонна «Интернационал» тус-туспа илиистэргэ, атын-атын буочардарынан суруллубут сахалыы тылбаастара буолуон сөп. «Интернационал» (Ойуунускай буочарыгар майгынныыр эрээри, онуоха графологическай дакаастабыл наада) суруллубут илиитин кэннигэр атын буочарынан «элбэх уһулун.» уонна ол аннынан «(Учр.собр.)» диэн харандааһынан суруллубут. Арааһа, ыраахтааҕы былааһа сууллубутун туһунан мунньахха бу ырыаны дьон ыллыырыгар анаан суруллубут кумааҕылартан биирдэстэрэ буолар. Новгородов бэйэтэ билинэринэн: «К сожалению и стыду своему должен признаться, что не имею и не знаю точного текста «Интернационала», посему не может быть и речи о переводе его на якутский язык». Онон, «устуу» (список) быһыытынан сылдьан ылламмыт, Былатыан Ойуунускай тылбааһа диэн сабаҕалыахха сөп.
Ойуунускай тэтэрээтигэр «1921 с. ахсынньы 7 күнэ» диэн бэлиэтэммит тылбаас 1921 с. ахсынньы 15 күнүгэр «Ленский коммунар» хаһыакка бэчээттэммитэ. Автор 1925 сыллаахха тылбааһын сорох сирдэрин уларытан, тупсаран, букатыннаахтык эрэдээксийэлээн биэрбитэ.
Саха бэйиэттэрин 20—с сыллардааҕы бастакы хомуурунньуктара («Ырыа-хоһоон», 1922c., «Кыһыл хоһоон»,1925 с. уонна 1926 с.), Ойуунускай бэйэтин кинигэлэрэ («Ырыа-хоһоон», 1923 с. уонна 1925 с.,1937 с. бэлэмнээбит хомуурунньуга) «Интернационалынан» саҕаланар.
“Саардары сайылаа!”
Биһиги сабаҕалыырбытынан, Венгрия улуу бэйиэтин Шандор (Александр) Петефи (1823—1849) революционнай хоһоонун В. Левик нууччалыы тылбааһыттан П. А. Ойуунускай сахалыы тылбаастаабыт буолуон сөп. Энциклопедияҕа сурулларынан, Петефи «выступал за полную ликвидацию феодализма, призывал к углублению революции, к созданию независимой демократической Венгрии. Поэт-трибун требовал полного осуществления народных прав: «Национальная песня», «На виселицу королей!» бу хоһоон сахалыы тылбааһа аан маҥнай Ойуунускай «Ырыа-хоһоон» (1927) кинигэтигэр тахсыбыта. Тылбааһа эрдэ, Былатыан Ойуунускай кистэлэҥ куруһуоктарга дьарыктанарын саҕана, оҥоһуллуон сөп.
Ламберг Франц Филипп* (1791—1848) — граф, Австрия императорын Венгриятааҕы наместнига, Венгрия аармыйатын сүрүн командующайа (хамаандалааччыта). 1848 с. өрөбөлүүссүйэ саҕана ытыллыбыта.
Латур Теодор Байе** (1780—1848) — Австрия байыаннай миниистирэ, реакция салайааччыларыттан биирдэстэрэ. Кинини 1848 с. Венаҕа революционнай норуот ыйаан өлөрбүтэ.
Куоскалаах асчыт (И. Крыловтан).
Ойуунускай тэтэрээтигэр 1916 с. сэтинньи 15 к. бэлиэтэммит.
Саппыкылаах куоска (В. Жуковскайтан)
П. А. Ойуунускай бу тылбааһа бэйиэт «Ырыа-хоһоон, кэпсээн» (1925) диэн хомуурунньугугар бэчээттэммит. Тэтэрээккэ 1922 с. ахсынньы ый 5 к. бэлиэтэммит.
Мохсоҕол туһунан ырыа (М. Горькайтан)
Бу Арассыыйа революционердарын хас да көлүөнэлэрин иитиспит, аатырбыт айымньыны тылбаастыырыгар 1917 сыл күһүнүгэр Былатыан Ойуунускай Томскайга тиийэн саҥардыы устудьуон буолбут кэмэ этэ. Ол да буоллар, кини бэлитиичэскэй охсуһуу үөһүгэр сылдьыбыта, икки аҥы арахсыытыгар бассабыыктарга кыттыбыта. Сотору кэминэн үөрэҕиттэн уһуллан, Казанка дэриэбинэтигэр көскө ыытыллыбыта.
Суруйааччы бэйэтэ бэлиэтээбит хомуурунньугар (1-кы том, 1958) киирбитэ, кэлин бары таһаарыыларыгар тахсар.
Алгыс
М. Ю. Лермонтов «Молитва» (В минуту жизни трудную…) диэн хоһоонун тылбааһа П. А. Ойуунускай «Ырыата-хоһооно» диэн кинигэҕэ (1923 с.) тахсыбыта. Иккистээн икки туомнаах «Талыллыбыт айымньыларын» бастакы туомугар (1975) бэчээттэммитэ. Ойуунускай тэтэрээтигэр «6/XII — 1922 г., Якутск» диэн бэлиэтэммит. Манна Лермонтов «Молитва» диэн хоһоонун тылбаастаабыт икки барыйаана баар (үрдүтүнэн хос силимнээбит), биир хоһоон аннынан «На мотив: „В минуту…“», иккиһигэр (үтүктүү) диэн буолбут. 
Былыт (А. Пушкинтан)
Тылбаас П. А. Ойуунускай “Ырыа-хоһоон, кэпсээн” (1925) диэн хомуурунньугугар киллэриллибит. Тэтэрээккэ “1922 c. ахсынньы ый 7 к.” диэн бэлиэтэммит.
Куоттарбыт кутурҕана («Фаустан»)
Бэйиэт бастакы кэргэнин Ф. А. Сокольникованы сүтэрэн, букатыннаахтык бырастыылаһан дириҥ хомолтоҕо ыллара сылдьар кэмигэр оҥорбут тылбааһа. Автор “Ырыа-хоһоон, кэпсээн” (1925) диэн хомуурунньугар “Доҕорбор Сүөкүччэҕэ” уонна «Куоттарбыт кутурҕана» сэргэстэһэ бэчээттэммиттэр. Дьиктитэ баар, бу ырыалар ааптар баарыгар да, былаҕайга былдьаммытын да кэнниттэн холбонон биир «норуот ырыата» буолан ылламмыттар эбит.